2.  การประกอบธุรกิจของการบริการให้สินเชื่อเช่าซื้อรถจักรยานยนต์

1.  ลักษณะของการบริการ

1.  รูปแบบการบริการให้สินเชื่อเช่าซื้อรถจักรยานยนต์

การบริการให้สินเชื่อเช่าซื้อรถจักรยานยนต์ เป็นอีกรูปแบบหนึ่งของการให้บริการทางการเงิน
ทั้งนี้จะประกอบไปด้วยบุคคล 3 ฝ่าย ด้วยกัน คือ ลูกค้าหรือผู้เช่าซื้อ, ร้านค้าหรือผู้จำหน่าย
และบริษัทหรือผู้ให้บริการสินเชื่อ โดยลูกค้าสามารถผ่อนชำระค่างวดได้ตั้งแต่ 6 ถึง 48 เดือน
และเมื่อลูกค้าชำระค่าสินค้า รวมทั้งปฏิบัติตามเงื่อนไขที่ระบุไว้ในสัญญาเช่าซื้อโดยครบถ้วนแล้ว
กรรมสิทธิ์ในสินค้าจะตกเป็นของลูกค้าอย่างสมบูรณ์
ลูกค้าสามารถใช้บริการสินเชื่อเช่าซื้อได้จากร้านค้าคู่ค้าของบริษัทซึ่งมีทั้งสิ้นกว่า 200 แห่ง
ทั่วเขตกรุงเทพฯ ปริมณฑล และต่างจังหวัดใกล้เคียง

ปัจจัยในการกำหนดวงเงินสินเชื่อและระยะเวลาในการผ่อนชำระค่างวดนั้นขึ้นอยู่กับความสามารถในการชำระเงินของลูกค้า
ยี่ห้อ รุ่น ราคาของรถจักรยานยนต์แต่ละยี่ห้อ
จากข้อมูลลูกค้าของบริษัทสามารถที่จะจัดแบ่งแยกประเภท ยี่ห้อรถจักรยานยนต์เป็นสัดส่วนดังต่อไปนี้

  ตารางแสดงสัดส่วนจำนวนรถจักรยานยนต์ที่บริษัทให้เช่าซื้อซึ่งสัดส่วนยอดการให้เช่าซื้อจะเรียงจากมากไปน้อยตามส่วนแบ่งการตลาดของยี่ห้อรถได้แก่
  ฮอนด้า ยามาฮ่า คาวาซากิและซูซูกิ

  หน่วย: ร้อยละ

+----+---------------+-----------+-----------+-----------+-----------+
| ลำ | ยี่ห้อ           | ปี 2555    | ปี 2554    | ปี 2553    | ปี 2552    |
| ดับ |               |           |           |           |           |
+----+---------------+-----------+-----------+-----------+-----------+
| 1  | ฮอนด้า         | 73.22     | 81.67     | 81.89     | 80.67     |
+----+---------------+-----------+-----------+-----------+-----------+
| 2  | ยามาฮ่า        | 25.45     | 17.75     | 17.56     | 18.50     |
+----+---------------+-----------+-----------+-----------+-----------+
| 3  | คาวาซากิ       | 0.40      | 0.25      | 0.22      | 0.32      |
+----+---------------+-----------+-----------+-----------+-----------+
| 4  | ซูซูกิ           | 0.93      | 0.33      | 0.33      | 0.51      |
+----+---------------+-----------+-----------+-----------+-----------+
|    | รวม           | 100.00    | 100.00    | 100.00    | 100.00    |
+----+---------------+-----------+-----------+-----------+-----------+

ที่มา : จำนวนรถจักรยานยนต์ที่บริษัทให้เช่าซื้อ

การดำเนินธุรกิจการให้สินเชื่อเช่าซื้อรถจักรยานยนต์นั้นไม่มีข้อจำกัดจากหน่วยงานใด ๆ ของภาครัฐ
และเป็นธุรกิจที่ไม่อยู่ภายใต้กฎหมายพิเศษ
ดังนั้นในการขยายธุรกิจของผู้ประกอบการในธุรกิจสินเชื่อเช่าซื้อรถจักรยานยนต์จึงสามารถทำได้อย่างเต็มที่ตามศักยภาพของบริษัท

2.  ผู้แทนจำหน่ายรถจักรยานยนต์

การเลือกใช้บริการการให้สินเชื่อเพื่อเช่าซื้อรถจักรยานยนต์ของผู้บริโภค
ผู้แทนจำหน่ายรถจักรยานยนต์ (Dealer) มีความสำคัญอย่างยิ่งในการแนะนำบริษัทผู้ให้เช่าซื้อ
ต่อลูกค้าผู้ขอสินเชื่อเช่าซื้อรถจักรยานยนต์
ดังนั้นการสร้างความพึงพอใจในการบริการให้แก่ผู้แทนจำหน่ายรถจักรยานยนต์
จึงเป็นสิ่งสำคัญอย่างยิ่งในการเพิ่มฐานลูกค้าและขยายธุรกิจ
บริษัทจึงคิดค้นระบบการตรวจสอบข้อมูลการให้สินเชื่อที่รวดเร็ว
ภายใต้ระบบสารสนเทศที่ครอบคลุมการดำเนินงานของบริษัทประกอบกับบุคลากรซึ่งมีความเชี่ยวชาญ
ทำให้บริษัทสามารถดำเนินการอนุมัติสินเชื่อภายใน 1 ชั่วโมง
ด้วยขั้นตอนการควบคุมภายในที่รัดกุมเพียงพอ

นอกจากนั้นบริษัทยังมีกลยุทธ์เพื่อสร้างแรงจูงใจอื่นๆ เช่น การให้ค่าส่งเสริมการขาย
ซึ่งรายละเอียดและสัดส่วนในการเสนอขายให้แก่ผู้แทนจำหน่ายรถจักรยานยนต์
ขึ้นอยู่กับสภาวะการแข่งขันในแต่ละพื้นที่
ซึ่งมีความหลากหลายและอาจมีการปรับเปลี่ยนได้ในแต่ละช่วงเวลา
อย่างไรก็ดีแม้ว่าบริษัทจะมีความสัมพันธ์อันดีกับผู้แทนจำหน่ายจำนวนมากจากการดำเนินธุรกิจมาเป็นระยะเวลายาวนาน
แต่บริษัทยังคงยึดมั่นในนโยบายซึ่งเน้นความเป็นอิสระ
ไม่ยึดติดในสังกัดของผู้ผลิตและให้ความสำคัญกับการกระจายยอดการให้สินเชื่อผ่านผู้แทนจำหน่ายที่หลากหลาย
โดยไม่มีผู้แทนจำหน่ายรายใดมีสัดส่วนยอดเช่าซื้อเกินกว่าร้อยละ 30
จากยอดเช่าซื้อทั้งหมดซึ่งจะช่วยบรรเทาความเสี่ยงจากอิทธิพลของผู้แทนจำหน่ายรายใหญ่ที่มีต่อการดำเนินธุรกิจ

3.  นโยบายการให้บริการสินเชื่อเช่าซื้อรถจักรยานยนต์

บริษัทได้มีการกำหนดคุณสมบัติของลูกค้าที่ต้องการขอสินเชื่อสำหรับการเช่าซื้อรถจักรยานยนต์ว่าต้องมีแหล่งรายได้ที่เพียงพอต่อการเช่าซื้อรถจักรยานยนต์
โดยมีกลุ่มลูกค้าเป้าหมายหลักได้แก่บุคคลธรรมดาทั่วไปซึ่งมีรายได้ที่มั่นคงและเพียงพอสำหรับการจ่ายชำระคืนการกู้ยืมดังกล่าว
โดยพิจารณาจากเอกสารที่ใช้ประกอบการขอสินเชื่อ เช่น สำเนาบัตรประจำตัวประชาชน
สำเนาทะเบียนบ้าน สำเนาสลิปเงินเดือน
และให้นำหลักฐานตัวจริงแสดงต่อเจ้าหน้าที่วิเคราะห์สินเชื่อ ทั้งผู้ขอสินเชื่อและผู้ค้ำประกัน
พร้อมทั้งกรอกใบคำขอเช่าซื้อ กรอกใบรับรองผู้ค้ำประกัน
และหนังสือยินยอมให้ตรวจสอบข้อมูลเครดิต ส่วนกลุ่มลูกค้าที่ไม่มีเอกสารทางการเงิน
ส่วนใหญ่จะประกอบอาชีพอิสระ เช่น ค้าขาย รับเหมาทั่วไป ขับรถจักรยานยนต์รับจ้าง
โดยลูกค้าและผู้ค้ำประกันจะมีเอกสารเพื่อประกอบการพิจารณาคือ สำเนาบัตรประจำตัวประชาชน
สำเนาทะเบียนบ้าน พร้อมทั้งแสดงหลักฐานตัวจริงต่อเจ้าหน้าที่
และเจ้าหน้าที่สินเชื่ออาจต้องไปตรวจสอบความถูกต้องของข้อมูล ณ.
ที่พักอาศัยหรือที่ทำงานของลูกค้าตามที่ลูกค้าได้ให้ข้อมูล

โดยบริษัทเป็นสมาชิกของบริษัท ข้อมูลเครดิตแห่งชาติ จำกัด
และสมาคมธุรกิจเช่าซื้อรถจักรยานยนต์ไทย
จึงเป็นข้อได้เปรียบของบริษัทในพิจารณาอนุมัติสินเชื่อได้อย่างรวดเร็ว ถูกต้อง และมีคุณภาพ

4.  หลักประกันในการให้บริการสินเชื่อเช่าซื้อรถจักรยานยนต์

รถจักรยานยนต์ที่บริษัทให้เช่าซื้อถือเป็นหลักประกันในการให้สินเชื่อ ในกรณีที่ลูกค้าค้างค่างวด 2
งวดติดๆ กัน บริษัทจะทำการบอกเลิกสัญญา หากลูกค้ายังไม่ชำระค่างวดภายในระยะเวลา 30 วัน
บริษัทจะทำการติดตามยึดรถจักรยานยนต์คืนเพื่อทำการขายทอดตลาดต่อไป
หากบริษัทไม่สามารถยึดรถคืนได้ บริษัทยังสามารถติดตามหนี้ได้จากผู้ค้ำประกัน

5.  การบริหารความเสี่ยง

สำหรับการป้องกันความเสี่ยงที่อาจเกิดขึ้นจากสินเชื่อที่ไม่ก่อให้เกิดรายได้
บริษัทได้กำหนดให้มีขั้นตอนในการพิจารณาสินเชื่อและตรวจสอบข้อมูลของลูกค้าจากระบบฐานข้อมูลที่ได้จัดทำขึ้นอย่างเคร่งครัด
และกำหนดให้ต้องมีบุคคลค้ำประกัน (ยกเว้นสินเชื่อรถจักรยานยนต์กลุ่มอัตราดอกเบี้ยพิเศษ
ไม่ต้องมีบุคคลค้ำประกัน
เนื่องจากเป็นกลุ่มลูกค้าที่มีรายได้ประจำคงที่ต่อเดือนและมีเอกสารทางการเงินมาแสดงเช่น
สลิปเงินเดือนและสำเนาใบแจ้งยอดบัญชีธนาคาร)
รวมถึงการกำหนดเงินดาวน์ที่เหมาะสมกับความเสี่ยงของลูกหนี้และหลักประกันแต่ละรายด้วย
นอกจากนี้บริษัทยังได้จัดวางระบบการควบคุมแบบถ่วงดุล (Check and Balance)
เพื่อให้เป็นไปตามขั้นตอนและมาตรฐานการอนุมัติสินเชื่อของบริษัทรวมทั้งระบบจัดทำรายงานที่มีประสิทธิภาพ
เพื่อให้ทราบถึงสถานะปัจจุบันของสินเชื่อ และสามารถบริหารสินเชื่อได้อย่างมีประสิทธิภาพ
จึงได้กำหนดผลตอบแทนในรูปเงินรางวัล (Incentive) แก่เจ้าหน้าที่สินเชื่อ เจ้าหน้าที่ตรวจสอบ
และเจ้าหน้าที่บริหารหนี้ โดยพิจารณาจากปริมาณและคุณภาพของลูกหนี้เป็นหลัก
อีกทั้งจัดให้มีการทำประกันภัยรถจักรยานยนต์หายและความสูญเสียจากอุบัติเหตุเกินกว่าร้อยละ 60
หรือ ร้อยละ 80 ของมูลค่ารถจักรยานยนต์เพื่อลดความเสี่ยงลง

6.  การควบคุมดูแล การอนุมัติสินเชื่อ และการติดตามลูกหนี้

    1.  ขั้นตอนการพิจารณาสินเชื่อเบื้องต้น

เมื่อลูกค้าแสดงความประสงค์ในการขอสินเชื่อต่อเจ้าหน้าที่วิเคราะห์สินเชื่อ
เจ้าหน้าที่วิเคราะห์สินเชื่อแจ้งรายละเอียดการให้สินเชื่อแก่ลูกค้า ได้แก่ เงินดาวน์ ยอดจัดสินเชื่อ
อัตราผ่อนชำระ ค่าทะเบียน พ.ร.บ. ค่าเบี้ยประกันภัย และอื่นๆ เป็นต้น

หลังจากที่ลูกค้าได้รับทราบจากผู้จำหน่ายรถจักรยานยนต์แล้ว
ต่อจากนั้นเจ้าหน้าที่วิเคราะห์สินเชื่อจะขอประวัติ และเอกสารประกอบการพิจารณา คือ
สำเนาบัตรประจำตัวประชาชน สำเนาทะเบียนบ้าน สำเนาสลิปเงินเดือน
และแสดงหลักฐานตัวจริงต่อเจ้าหน้าที่วิเคราะห์สินเชื่อ ทั้งผู้ขอสินเชื่อและผู้ค้ำประกัน
พร้อมทั้งกรอกใบคำขอเช่าซื้อ กรอกใบรับรอง ผู้ค้ำประกัน
และหนังสือยินยอมการให้ตรวจสอบข้อมูลเครดิต

  []

ในการพิจารณาสินเชื่อของบริษัทนั้นลูกค้าจะได้รับการพิจารณาจากพนักงานอนุมัติสินเชื่อ
ซึ่งจะทำการพิจารณาคุณสมบัติตามเกณฑ์ที่บริษัทกำหนด และทำการตรวจสอบความถูกต้องของข้อมูล
โดยส่งข้อมูลเพื่อให้เจ้าหน้าที่มาตรฐานระบบงานทำการตรวจสอบสินเชื่อและประวัติการชำระเงินจากฐานข้อมูล
ได้แก่ ข้อมูลของบริษัท ข้อมูลของสมาคมเช่าซื้อรถจักรยานยนต์ไทย และบริษัท ข้อมูลเครดิตแห่งชาติ
จำกัด ชื่อผู้จดทะเบียนขอใช้โทรศัพท์ตามหมายเลขโทรศัพท์ที่ผู้ขอสินเชื่อแจ้งไว้ในใบคำขอสินเชื่อ
และจากการตรวจสอบสิทธิผู้ประกันตนจากสำนักงานประกันสังคมกรณีลูกค้าแจ้งว่าเป็นพนักงานบริษัท
หลังจากนั้นจะส่งข้อมูลที่ผ่านการตรวจสอบเบื้องต้นแล้วให้เจ้าหน้าที่ประสานงานสินเชื่อดำเนินการต่อ
รวมทั้งการยืนยันความถูกต้องโดยการโทรศัพท์สอบถามทั้งที่บ้านและที่ทำงาน
หากยังมีข้อสงสัยก็จะส่งพนักงานตรวจสอบไปตรวจสอบที่บ้านและที่ทำงานเป็นการเพิ่มเติม
อย่างไรก็ตามบริษัทได้มีมาตรการป้องกันการทุจริตของพนักงานอนุมัติสินเชื่อ
โดยจัดให้มีสำนักตรวจสอบภายในคอยดูแลตรวจสอบและกำหนดแนวทางปฏิบัติให้แก่ผู้บริหารและพนักงานในระดับหัวหน้าของฝ่ายสินเชื่อและการตลาด
ทำการสุ่มตรวจสอบการอนุมัติสินเชื่อที่ได้รับการพิจารณาจากพนักงานอนุมัติสินเชื่อว่าเป็นไปตามหลักเกณฑ์ที่บริษัทได้กำหนดไว้
เมื่อสินเชื่อได้รับการอนุมัติแล้วเจ้าหน้าที่ประสานงานสินเชื่อจะแจ้งผลการตรวจสอบให้แก่เจ้าหน้าที่วิเคราะห์สินเชื่อ
เพื่อแจ้งผลการพิจารณาพร้อมทั้งวงเงินสินเชื่อให้แก่ลูกค้าทราบ
หากสินเชื่อดังกล่าวได้รับการพิจารณาวงเงิน
รายละเอียดและหลักฐานของลูกค้าจะถูกบันทึกโดยแผนกวิเคราะห์และพัฒนาข้อมูลเพื่อการดำเนินงานในขั้นตอนต่อไป

นอกจากบริษัทจะสามารถควบคุมการทำงานของพนักงานพิจารณาอนุมัติสินเชื่อได้จากข้อมูลของลูกค้าที่ถูกบันทึกในระบบแล้วนั้นบริษัทยังสามารถทำการตรวจสอบการพิจารณาอนุมัติสินเชื่อได้จากรายงานของฝ่ายบริการเรียกเก็บที่จัดส่งให้แก่ผู้บริหาร
ฝ่ายสินเชื่อและตลาด และสำนักงานตรวจสอบภายใน
ซึ่งทำการตรวจสอบรายละเอียดของลูกหนี้ค้างชำระและหาสาเหตุว่าเกิดจากความไม่ถูกต้องในการอนุมัติสินเชื่อหรือไม่

ความเสียหายที่อาจเกิดขึ้นกับบริษัท
นอกจากความเสียหายที่อาจเกิดขึ้นจากการอนุมัติสินเชื่อของพนักงานอนุมัติสินเชื่อแล้วนั้น
บริษัทยังอาจมีความเสียหายที่เกิดจากการที่ผู้ขอสินเชื่อแจ้งข้อมูลเท็จในการขอสินเชื่อซึ่งทำให้บริษัทไม่สามารถติดตามหนี้จากผู้ขอสินเชื่อรายดังกล่าวได้และบริษัทก็จะต้องทำการตัดจำหน่ายหนี้ดังกล่าวเป็นหนี้สูญในที่สุด

ในการดำเนินงานเพื่อพิจารณาปล่อยสินเชื่อของบริษัทนั้นจำเป็นต้องอาศัยระบบเครือข่ายคอมพิวเตอร์มากกว่าร้อยละ
90 ในการตรวจสอบข้อมูลของลูกค้า และการปฏิบัติงานอื่น ๆ
ดังนั้นบริษัทจึงต้องทำการเก็บรักษาข้อมูลของลูกค้าเป็นจำนวนมาก
ซึ่งหากระบบคอมพิวเตอร์ขัดข้องหรือเกิดเหตุการณ์อันจะทำให้ข้อมูลเสียหายหรือรั่วไหล
ก็จะส่งผลกระทบต่อการดำเนินธุรกิจของบริษัทเป็นอย่างมาก
ดังนั้นบริษัทจึงได้กำหนดให้มีระบบการเก็บสำรองข้อมูลทุกวัน
ด้วยการถ่ายข้อมูลซึ่งเชื่อมโยงระหว่างเครือข่ายคอมพิวเตอร์
ซึ่งหากเครื่องคอมพิวเตอร์หลักขัดข้องเสียหาย ก็จะไม่ทำให้ข้อมูลของลูกค้าสูญหาย
หรือเสียหายไปด้วย และสามารถนำข้อมูลสำรองกลับมาใช้งานต่อในเวลาอันสั้น
บริษัทนอกจากการสำรองข้อมูลในทุกวันแล้วบริษัทยังได้มีการสำรองข้อมูลเป็นประจำทุกเดือน
เพื่อป้องกันความผิดพลาดใดๆ ที่อาจเกิดขึ้นได้

ด้วยระบบที่รัดกุมดังกล่าว จึงทำให้การดำเนินงานซึ่งต้องพึ่งพาเครือข่ายคอมพิวเตอร์นั้น
เป็นไปได้อย่างราบรื่น ปลอดภัย
และเอื้ออำนวยให้เกิดความสะดวกในการดำเนินธุรกิจเป็นอย่างมาก

2.  ขั้นตอนการตรวจสอบข้อมูลและเอกสารประกอบการพิจารณาสินเชื่อ

เจ้าหน้าที่วิเคราะห์สินเชื่อ
จะประสานงานไปยังเจ้าหน้าที่ประสานงานสินเชื่อโดยแจ้งรายละเอียดของลูกค้าเบื้องต้นให้เจ้าหน้าที่ประสานงานสินเชื่อทราบ
เพื่อบันทึกข้อมูลลงในใบแจ้งข้อมูลสินเชื่อ
แล้วส่งต่อให้เจ้าหน้าที่มาตรฐานระบบงานทำการค้นหาประวัติในฐานข้อมูลของบริษัท
ฐานข้อมูลของสมาคมเช่าซื้อรถจักรยานยนต์ไทย และฐานข้อมูลของ บริษัท ข้อมูลเครดิตแห่งชาติ
จำกัด
พร้อมทั้งบันทึกข้อมูลที่ได้ลงฐานข้อมูลของบริษัทและส่งข้อมูลที่ได้นั้นกลับไปยังผู้ช่วยหัวหน้าส่วนสินเชื่อ

ผู้ช่วยหัวหน้าส่วนสินเชื่อจะดำเนินการตรวจสอบประวัติของลูกค้าที่ปรากฏ
ถ้าประวัติไม่ดีหรือไม่เป็นไปตามหลักเกณฑ์บริษัทก็จะปฏิเสธการให้สินเชื่อ
ถ้าไม่มีประวัติหรือประวัติดีผู้ช่วยหัวหน้าส่วนสินเชื่อก็จะพิจารณาเครดิตลูกค้าจากปัจจัยดังนี้
รายได้เพียงพอต่อความสามารถในการชำระหนี้ ที่อยู่อาศัยสามารถติดตามได้เป็นหลักแหล่ง
จากนั้นทำการบันทึกข้อมูลลงฐานข้อมูลของบริษัท กรณีวงเงินที่ขออนุมัติสินเชื่อสูงกว่ามาตรฐานที่บริษัท
กำหนด ผู้ช่วยหัวหน้าส่วนสินเชื่อ จะเสนอ หัวหน้าส่วนสินเชื่อ เพื่อพิจารณาอนุมัติให้สินเชื่อต่อไป

3.  ขั้นตอนการอนุมัติสินเชื่อ

เจ้าหน้าที่สินเชื่อจะทำการขออนุมัติสินเชื่อ เพื่อเสนอต่อผู้มีอำนาจอนุมัติสินเชื่อ
ซึ่งรายละเอียดของวงเงินสินเชื่อและผู้มีอำนาจอนุมัติวงเงินสินเชื่อเช่าซื้อของบริษัทมีดังนี้

+-------------------------------+--------------------------------------+
|   วงเงินสินเชื่อ                  |   ผู้มีอำนาจอนุมัติ                        |
+-------------------------------+--------------------------------------+
|   ไม่เกิน 50,000 บาท            |   ผู้ช่วยหัวหน้าส่วนสินเชื่อ                  |
+-------------------------------+--------------------------------------+
|   ไม่เกิน 60,000 บาท            |   หัวหน้าส่วนสินเชื่อ                      |
+-------------------------------+--------------------------------------+
|   ไม่เกิน 100,000 บาท           |   ผู้จัดการฝ่ายสินเชื่อและการตลาด           |
+-------------------------------+--------------------------------------+
|   ไม่เกิน 300,000 บาท           |   รองกรรมการผู้จัดการ                   |
+-------------------------------+--------------------------------------+
|   ไม่เกิน 500,000 บาท           |   กรรมการผู้จัดการ/ ผู้จัดการทั่วไป          |
+-------------------------------+--------------------------------------+
|   เกิน 500,000 บาท             |   คณะกรรมการบริษัท                     |
+-------------------------------+--------------------------------------+

อนึ่งหากผู้มีอำนาจอนุมัติมีความขัดแย้งในการอนุมัติรายการนั้น ๆ
ผู้มีอำนาจอนุมัติในวงเงินสินเชื่อที่สูงกว่าจะเป็นผู้ทำการอนุมัติรายการแทน
ทั้งนี้ข้อมูลและหลักฐานของลูกค้า เจ้าหน้าที่วิเคราะห์สินเชื่อจะนำส่งให้กับ
แผนกวิเคราะห์และพัฒนาข้อมูล เพื่อจัดเก็บลงฐานข้อมูลของบริษัทและดำเนินการต่อไป

4.  ขั้นตอนการดำเนินงานภายหลังผ่านอนุมัติสินเชื่อ

-   หลังจากคำขอสินเชื่อได้รับการอนุมัติเรียบร้อย
    ผู้จำหน่ายจะเป็นผู้ดำเนินการโอนกรรมสิทธิ์ทรัพย์สินให้แก่บริษัท
    โดยบริษัทจะจัดให้มีการประกันภัยทรัพย์สินทันทีที่ลูกค้าได้รับทรัพย์สินไปจากผู้จำหน่าย
    โดยบริษัทเป็นผู้รับผลประโยชน์ ทั้งนี้ข้อมูลและหลักฐานของลูกค้าจะอยู่ในฐานข้อมูลของบริษัท

-   งานบริการอื่นที่เกี่ยวเนื่องกับการให้บริการสินเชื่อเช่าซื้อรถจักรยานยนต์
    บริษัทจัดให้มีเจ้าหน้าที่อำนวยความสะดวกให้กับลูกค้าในการให้บริการทำประกันภัยในทรัพย์สินที่ให้เช่าซื้อ
    ประกันภัยตามพรบ. คุ้มครองผู้ประสบภัยจากรถ การต่ออายุกรมธรรม์
    และการบริการงานทางทะเบียนรถ เช่น การต่อภาษีรถประจำปี
    การโอนกรรมสิทธิ์เมื่อลูกค้าชำระค่างวดครบถ้วนตามสัญญา

-   งานบริการด้านการแนะนำผลิตภัณฑ์และสิทธิประโยชน์ที่จะได้รับ
    หลังจากอนุมัติสินเชื่อและชำระค่าสินค้าให้กับผู้จำหน่ายสินค้าเป็นที่เรียบร้อยแล้ว
    บริษัทจะจัดส่งเอกสารสำคัญให้แก่ลูกค้าภายใน 7 วันทำการ อันได้แก่ สำเนาสัญญาเช่าซื้อ
    สำเนาสัญญาค้ำประกัน ใบเสร็จการรับชำระเงินครั้งแรก หนังสือแนะนำผลิตภัณฑ์
    ใบแจ้งการชำระเงิน และบัตรอำนวยความสะดวกในการชำระเงินค่างวด
    หลังจากนั้นจะมีเจ้าหน้าที่ลูกค้าสัมพันธ์โทรศัพท์ติดต่อลูกค้า
    เพื่อยืนยันการส่งเอกสารสำคัญให้ลูกค้า พร้อมกับแนะนำสิทธิประโยชน์ที่ลูกค้าจะได้รับ เช่น
    การชำระตรงตามกำหนดตามหลักเกณฑ์ที่บริษัทกำหนดไม่ต้องเสียค่าปรับล่าช้า เป็นต้น
    รวมถึงช่องทางการอำนวยความสะดวกในการรับชำระค่างวด พร้อมตอบข้อซักถามลูกค้า
    เพื่อเป็นการสร้างความสัมพันธ์อันดีระหว่างบริษัทกับลูกค้า

-   งานด้านการบริการเรียกเก็บหนี้
    บริษัทมีช่องทางอำนวยความสะดวกในการชำระเงินค่างวดของลูกค้า
    โดยการจัดส่งประวัติการชำระเงินและใบแจ้งหนี้ให้กับลูกค้าเป็นประจำทุกเดือน
    โดยลูกค้าสามารถชำระเงินค่างวดได้หลายวิธี ได้แก่
    การชำระเป็นเงินสดที่หน้าเคาน์เตอร์ธนาคาร
    การชำระผ่านทางระบบอิเล็กทรอนิคของทางธนาคาร (ทางโทรศัพท์ ทางอินเตอร์เน็ต ทางตู้
    ATM) การชำระผ่านทางเคาน์เตอร์เซอร์วิส (ร้านสะดวกซื้อ 7-ELEVEN)
    การชำระผ่านทางไปรษณีย์ไทย (ธนาณัติ หรือหน้าเคาน์เตอร์ไปรษณีย์ Pay at Post)
    การชำระโดยเช็คล่วงหน้า การชำระผ่านหน้าเคาน์เตอร์ของบริษัท
    หรือการจัดส่งเจ้าหน้าบริการเรียกเก็บของบริษัทไปรับชำระถึงที่บ้านหรือที่ทำงานของลูกค้าในเขตกรุงเทพฯ
    และปริมณฑล

-   ด้านการบริหารหนี้และติดตามทรัพย์สินที่ให้เช่าซื้อคืน ในกรณีที่ลูกค้าค้างชำระไม่เกิน 2 งวด
    บริษัทจัดให้มีระบบสารสนเทศให้เจ้าหน้าที่โทรศัพท์ติดต่อลูกค้าเพื่อแจ้งเตือนการชำระค่างวด
    พร้อมบันทึกข้อมูลการเจรจานัดหมาย ในกรณีที่ลูกค้าค้างชำระเกิน 2
    งวดบริษัทจะส่งหนังสือเตือนการชำระค่างวด และ /
    หรือส่งเจ้าหน้าที่บริการเรียกเก็บออกติดตามถึงที่บ้านหรือที่ทำงานลูกค้า/ผู้ค้ำประกัน
    แต่ในกรณีที่ลูกค้าผิดนัดชำระค่างวดตามสัญญาติด ๆ กัน 2 งวด
    ฝ่ายเทคโนโลยีสารสนเทศจะดำเนินการส่งหนังสือบอกเลิกสัญญาตามที่กฎหมายกำหนดต้องชำระภายใน
    30 วัน และหากลูกค้ายังไม่ชำระเงินค่างวดบริษัทจะดำเนินการตามกฎหมาย
    โดยจะมอบอำนาจให้ทีมงานมืออาชีพ จากภายนอก (Outsource)
    ที่มีประสบการณ์และความชำนาญในการติดตามทรัพย์สินคืนมา
    ซึ่งมีความชำนาญในพื้นที่ทั้งในกรุงเทพฯ และปริมณฑล รวมทั้งต่างจังหวัดทั่วประเทศ
    หากไม่สามารถติดตามยึดทรัพย์คืนกลับมาได้บริษัทจะดำเนินการด้านกฎหมายกับลูกค้าและผู้ค้ำประกันต่อไป

-   หลังจากติดตามทรัพย์กลับคืนมาแล้ว
    เจ้าหน้าที่สินค้าคงคลังจะทำการตรวจสอบสภาพทรัพย์ที่ยึดคืนมา
    และบันทึกข้อมูลเข้าระบบสารสนเทศ
    จากนั้นระบบจะจัดส่งหนังสือแจ้งสิทธิ์ให้ลูกค้ามาไถ่ถอนพร้อมวันที่จะทำการประมูลขายทรัพย์
    หากพ้นกำหนดเวลาการใช้สิทธิ์ตามกฎหมาย บริษัทจะดำเนินการขายทอดตลาดทรัพย์ที่ยึดคืนมา

-   การประมูลขายทอดตลาดทรัพย์ที่ยึดคืนมา จะมีเจ้าหน้าที่ 3 ฝ่าย ได้แก่ เจ้าหน้าที่การตลาด
    เจ้าหน้าที่สินเชื่อ และเจ้าหน้าที่สินค้าคงคลัง
    ทำการประเมินราคากลางอ้างอิงจากราคาตลาดของรถจักรยานยนต์ในแต่ละรุ่นและอายุการใช้งานที่เหลืออยู่
    และบันทึกข้อมูลเข้าระบบสารสนเทศ
    จากนั้นผู้จัดการฝ่ายสินเชื่อและการตลาดจะทำการอนุมัติราคากลางเพื่อใช้อ้างอิงในการอนุมัติขายทอดตลาด
    ซึ่งมีระบบสนับสนุนช่วยในการตัดสินใจ โดยบริษัทจะเปิดประมูลขายทุกวันจันทร์
    ในการประมูลขายทอดตลาด
    จะทำการขายทอดตลาดให้กับร้านค้าผู้จำหน่ายรถจักรยานยนต์เท่านั้น
    ซึ่งส่วนใหญ่จะเป็นพันธมิตรทางธุรกิจที่ติดต่อกันมานานกว่า 10 ปี
    โดยเป็นร้านค้าในเขตกรุงเทพฯ ปริมณฑล และต่างจังหวัด
    และจากตัวแทนของร้านค้าซึ่งมาประมูลเพื่อนำไปจำหน่ายต่อที่ต่างจังหวัด
    กระบวนการดังกล่าวได้จัดให้เป็นไปตามมาตรฐานและเป็นธรรม
    เพื่อให้ราคารถจักรยานยนตร์ที่ได้จากการประมูลขายทอดตลาดสะท้อนราคาตลาด ณ
    ขณะนั้นมากที่สุด โดยเจ้าหน้าที่สินค้าคงคลังเป็นผู้อนุมัติราคาขายตามเกณฑ์ที่บริษัทกำหนด

-   ในกรณีที่มีการรับชำระเงินจากการประมูลขายทอดทรัพย์สินที่ยึดคืนมาไม่เพียงพอต่อการชำระหนี้คงค้างตามสัญญา
    บริษัทจะดำเนินการด้านกฎหมายกับลูกค้าและผู้ค้ำประกันต่อไป
    ถ้าเงินที่ได้จากการขายทอดตลาดมากกว่าหนี้คงค้างตามสัญญา
    บริษัทจะดำเนินการคืนเงินส่วนเกินให้ลูกค้าเป็นเช็คขีดคร่อมเข้าบัญชีในนามลูกค้าเท่านั้น

  []

หมายเหตุ ในกรณีที่ลูกค้าผิดนัดชำระหนี้ 2 งวดติดกัน จนล่วงเลยถึงขั้นตอนการยึดทรัพย์
แต่หากลูกค้าสามารถกลับมาชำระหนี้ได้ภายใน 15 วัน
ก็ยังมีโอกาสที่จะเปลี่ยนสถานภาพกลับมาเป็นผู้เช่าซื้อปกติ
เพื่อดำเนินการผ่อนชำระค่างวดต่อจนเสร็จสิ้นและได้รับโอนกรรมสิทธิ์ในจักรยานยนต์ต่อไป

เพื่อเป็นการสนับสนุนขั้นตอนการดำเนินงานภายหลังการปล่อยสินเชื่อ
บริษัทจึงได้มีการจัดตั้งฝ่ายเทคโนโลยีสารสนเทศ เพื่อทำการวิจัยและพัฒนา
โดยได้นำระบบเทคโนโลยีและสารสนเทศมาใช้ในการบริหาร
เพื่อทำการพัฒนารูปแบบการจ่ายชำระค่างวดใหม่ เป็นการเพิ่มความสะดวกสบายให้แก่ลูกค้า
รวมทั้งเพิ่มประสิทธิภาพในการดำเนินงานของบริษัทอันจะนำไปสู่การลดต้นทุนในการดำเนินการ

การพัฒนาระบบเทคโนโลยีสารสนเทศเพื่อสนับสนุนขั้นตอนการดำเนินงานของบริษัทที่ผ่านมาสามารถสรุปได้ดังนี้

1.  บริษัทได้นำระบบคอมพิวเตอร์เข้ามาใช้ในการประกอบธุรกิจนับตั้งแต่เริ่มก่อตั้งบริษัท
    โดยได้พัฒนาระบบคอมพิวเตอร์อย่างต่อเนื่อง ทั้งการพัฒนาขั้นตอนการทำงานและการให้บริการ
    เพื่อให้สอดคล้องกับสภาวะแวดล้อมปัจจุบัน ซึ่งจะเพิ่มความได้เปรียบในการแข่งขันทางธุรกิจ
    บริษัทพัฒนาและปรับปรุงระบบเทคโนโลยีและสารสนเทศเพื่อรองรับการพัฒนาระบบงานภายในและสนับสนุนการขยายตัวของธุรกิจ

2.  การพัฒนาระบบงานภายในซึ่งเกี่ยวเนื่องกับโปรแกรม Hire Purchase Card (HP-Card)
    เพื่อใช้ในการติดต่อสื่อสารกับลูกค้า โดยรวบรวมข้อมูลต่างๆไว้ในการ์ดเพียงใบเดียว อาทิเช่น
    ประวัติการชำระเงิน รายละเอียดของผู้เช่าซื้อ หรือผู้ค้ำ ที่อยู่เบอร์โทรศัพท์
    การคำนวณยอดปิดบัญชี ติดตามการตรวจสอบค่างวดที่หักบัญชี ตรวจสอบการจ่ายเช็คล่วงหน้า
    ดูรายการประกันภัย ดูงานทะเบียน ดู Tele Note (การบันทึกการเจรจากับลูกค้า
    และผลสรุปของการเจรจาดังกล่าว) ตลอดจนการบันทึกข้อความที่สำคัญไว้ในการ์ดลูกค้า เช่น
    จดหมายเตือน จดหมายทวงหนี้ การแจ้งรถหาย หรือการแจ้งอุบัติเหตุ
    นับเป็นเครื่องมือสำคัญที่พนักงานทุกคนและทีมงานโปรแกรมเมอร์ของบริษัทได้มีส่วนร่วมในการพัฒนาอย่างต่อเนื่อง

3.  การพัฒนาระบบการเก็บเงิน (Bill Collection)
    โดยการประยุกต์ระบบบริหารลูกค้าสัมพันธ์ (Customer Relationship Management)
    มาใช้ในการสร้างทีมงานเจ้าหน้าที่ติดตามหนี้สินทางโทรศัพท์ (Tele Collector)
    ทำหน้าที่เก็บเงินลูกค้า เพื่อให้สามารถเข้าถึงและใกล้ชิดลูกค้า
    และสร้างกระบวนการเก็บเงินให้ได้ตามเป้าหมาย และเป็นที่พึงพอใจ

4.  การประยุกต์ใช้ระบบการบริหารแบบ Balance Scorecard
    ซึ่งเป็นเครื่องมือของผู้บริหารในการสื่อสารและสร้างความเข้าใจในกลยุทธ์ของบริษัทไปสู่พนักงานทุกคน
    โดยมีวัตถุประสงค์ในการสร้างดัชนีในการวัดผล KPIs (Key Performance Indicators)
    สำหรับพนักงานทุกคนตามหน้าที่ในงานที่รับผิดชอบของแต่ละคน เช่น
    ตำแหน่งเจ้าหน้าที่วิเคราะห์สินเชื่อ มีหน้าที่ให้สินเชื่อเช่าซื้อรถจักรยานยนต์ มีดัชนี KPIs คือ
    คุณภาพของการให้สินเชื่อ (Rating) โดยบริษัทวางเป้าหมายแรกไว้ที่ร้อยละ 87
    ผลของการชำระเงิน 3 งวดแรก และเป้าหมายที่สองวางไว้ที่ร้อยละ 75
    สำหรับผลการชำระเงิน 6 งวดแรก โดยนับจากจำนวนลูกค้าที่ให้สินเชื่อ
    เพื่อประเมินประสิทธิภาพในการทำงานของพนักงาน
    และให้บรรลุเป้าหมายในระยะยาวของบริษัท เป็นต้น

2.  ตลาดและสภาวะการแข่งขัน

-   กลยุทธ์การแข่งขัน

  บริษัทมีกลยุทธ์ในการให้บริการสินเชื่อเพื่อตอบสนองความต้องการของลูกค้าดังนี้

1)  การสร้างความพึงพอใจให้กับลูกค้า

ลูกค้าของบริษัทหมายถึง ผู้เช่าซื้อและร้านค้าพันธมิตรทางธุรกิจ
โดยมุ่งเน้นความพึงพอใจสูงสุดของลูกค้าเป็นหลักในการดำเนินธุรกิจ

1.  ความพึงพอใจในกลุ่มผู้เช่าซื้อ

ผู้เช่าซื้อจะได้รับบริการที่ดีและรวดเร็ว
โดยบริษัทจัดให้มีเจ้าหน้าที่สินเชื่อเพื่ออำนวยความสะดวกในการขอพิจารณาสินเชื่อเช่าซื้อรถจักรยานยนต์ประจำอยู่ตามร้านค้าพันธมิตรทางธุรกิจทั่วกรุงเทพและปริมณฑลมากกว่า
200 แห่ง เจ้าหน้าที่สินเชื่อสามารถแจ้งผลการพิจารณาสินเชื่อให้ลูกค้ารับทราบทันทีภายใน 1
ชั่วโมง เพื่อเป็นการให้บริการที่รวดเร็วและแม่นยำ บริษัทจึงเข้าเป็นสมาชิกของบริษัท
ข้อมูลเครดิตแห่งชาติ จำกัด และสมาชิกสมาคมธุรกิจเช่าซื้อรถจักรยานยนต์ไทย การเป็นสมาชิกทั้ง
2 องค์กรดังกล่าวทำให้บริษัททราบข้อมูลด้านเครดิตของลูกค้ามากขึ้น
มีส่วนช่วยในการพิจารณาอนุมัติสินเชื่อได้อย่างรวดเร็วภายใต้ขั้นตอนการอนุมัติที่รัดกุมโดยมีฐานข้อมูลอ้างอิง
หลังจากผ่านการอนุมัติสินเชื่อแล้วภายใน 7 วัน
ลูกค้าจะได้รับใบแจ้งยืนยันการชำระเงินพร้อมใบเสร็จรับเงินที่ชำระครั้งแรกในวันทำสัญญา
ซึ่งเอกสารดังกล่าวจะชี้แจงรายละเอียดต่างๆ ให้ลูกค้ารับทราบ เช่น ราคาทรัพย์สินรวมที่ต้องชำระ
มีประวัติการผ่อนชำระมาแล้วทั้งสิ้นกี่งวด คงเหลือยอดคงค้างการชำระอีกทั้งสิ้นกี่งวด
ในการชำระครั้งนี้ลูกค้าได้รับส่วนลดสะสมรวมทั้งสิ้นเป็นเงินเท่าไร

1.  นอกเหนือจากการสื่อสารกับลูกค้าในการแจ้งยืนยันการชำระเงินแล้ว
    บริษัทยังจัดให้มีการชำระภาษีประจำปีล่วงหน้าอีกด้วย เพื่อป้องกันปัญหาลูกค้าลืมต่อภาษีประจำปี
    ถือว่าเป็นบริการที่สร้างความพึงพอใจให้ลูกค้าได้ในอีกระดับหนึ่ง

2.  ในส่วนของช่องทางการชำระเงินเนื่องจากกลุ่มลูกค้าเช่าซื้อรถจักรยานยนต์มีความหลากหลายตั้งแต่
    ระดับกลางถึงระดับล่าง
    บริษัทจึงอำนวยความสะดวกในการชำระเงินโดยเปิดช่องทางการชำระเงินที่หลากหลาย เช่น
    การชำระเงินผ่านทางธนาคาร บมจ. ธนาคารกสิกรไทย บมจ. ธนาคารกรุงศรีอยุธยา บมจ.
    ธนาคารนครหลวงไทย บมจ. ธนาคารไทยพาณิชย์ และธนาคารออมสิน
    การชำระเงินผ่านจุดบริการรับชำระเงิน บริษัท เคาน์เตอร์เซอร์วิส จำกัด ทุกสาขา
    ที่ร้านค้าสะดวกซื้อ (7-ELEVEN) ซึ่งสามารถชำระเงินได้ตลอด 24 ชั่วโมงโดยไม่มีวันหยุด
    การชำระเงินผ่านจุดบริการ PAY AT POST ตามไปรษณีย์ทุกแห่งทั่วประเทศ
    การชำระเงินผ่านห้างโลตัส express และ เคาน์เตอร์บริการของ True Partner
    โดยการชำระเงินผ่านช่องทางต่างๆ
    ดังกล่าวนี้ลูกค้าจะเป็นผู้ชำระค่าธรรมเนียมในการชำระเงินในอัตราที่แต่ละแห่งกำหนด
    เพื่อก่อให้เกิดการแข่งขันทางด้านค่าธรรมเนียมการชำระเงินและเป็นอีกทางเลือกให้กับลูกค้า

2.  ความพึงพอใจในกลุ่มร้านค้าพันธมิตรทางธุรกิจ

    1.  การสร้างความสัมพันธ์ที่ดีกับกลุ่มร้านค้าพันธมิตรทางธุรกิจ
        ร้านค้าเหล่านี้ได้ให้การสนับสนุนการดำเนินธุรกิจของบริษัทโดยการแนะนำลูกค้าและร่วมกันจัดกิจกรรมการส่งเสริมการขายอยู่ตลอดเวลา

    2.  การสื่อสารและตอบสนองความต้องการที่รวดเร็วของร้านค้าพันธมิตรทางธุรกิจ
        บริษัทมีการจัดระบบงานที่ดีทำให้ร้านค้าดังกล่าวสามารถรับเงินค่าสินค้าได้ภายใน 1
        วันหลังจากผ่านการอนุมัติสินเชื่อแล้ว
        ก่อให้เกิดสภาพคล่องทางการเงินกับร้านค้าเป็นอย่างมาก
        กลยุทธ์นี้ถือว่าสร้างความพึงพอใจให้ร้านค้าสูงสุด
        ทำให้บริษัทมีความได้เปรียบต่อผู้ประกอบการรายอื่น

    3.  ความถูกต้องและแม่นยำของข้อมูล ด้วยระบบงานที่ดีทำให้ร้านค้าโทรสอบถาม
        ค้นหาข้อมูลด้านต่างๆ ของลูกค้าด้วยเวลาที่รวดเร็วและถูกต้อง เช่น
        การสอบถามยอดปิดบัญชีสามารถทราบผลได้ภายในเวลาอันรวดเร็ว
        การสอบถามภาษีค้างชำระ สอบถามการจ่ายเช็คค่าสินค้า
        ซึ่งหากการชำระเงินทำโดยการจ่ายเช็ค สามารถตรวจสอบเลขที่เช็ค วันที่ที่สั่งจ่าย
        เป็นเช็คสำหรับชำระค่าสินค้าของรถจักรยานยนต์คันไหนบ้าง บริษัท
        สามารถให้คำตอบได้ภายในเวลา 1 นาที
        ซึ่งถือว่าเป็นบริการที่ได้รับความนิยมและร้านค้าได้รับความพึงพอใจเป็นอย่างมาก

2)  การใช้ฐานข้อมูลลูกค้า

จากการที่บริษัทดำเนินธุรกิจมาเป็นเวลานานมากกว่า 20 ปี
จึงมีการรวบรวมเก็บรักษาฐานข้อมูลของลูกค้าโดยสามารถแบ่งแยกเป็นอายุ รายได้ อาชีพ
ประวัติการชำระเงิน ทั้งนี้มีรายชื่อลูกค้าอยู่ในระบบเป็นจำนวนมากกว่า 500,000 ราย
จึงสามารถนำข้อมูลดังกล่าวมาวิเคราะห์จัดทำแผนการตลาด
เพิ่มศักยภาพในการให้บริการสินเชื่อรูปแบบอื่น ๆ เพื่อที่จะสนองความต้องการของลูกค้าได้ในอนาคต
เช่น สินเชื่อซื้อขายผ่อนชำระ และสินเชื่อเงินสด
เพื่อรักษากลุ่มลูกค้าเก่าที่มีประวัติการผ่อนชำระที่ดีได้อย่างต่อเนื่อง

3)  นโยบายด้านราคา

  บริษัทไม่มีนโยบายด้านการแข่งขัน โดยการตัดราคา
  แต่จะกำหนดอัตราดอกเบี้ยโดยพิจารณาจากปัจจัยต่างๆ ดังนี้

1.  อัตราผลตอบแทนทั่วไปที่กำหนดโดยผู้ประกอบการรายอื่นๆ
    และกลุ่มพันธมิตรทางการค้าในการดำเนินธุรกิจแต่ละประเภท

2.  แนวโน้มสภาวะเศรษฐกิจซึ่งจะส่งผลต่ออัตราดอกเบี้ยเงินกู้ยืมในปัจจุบันและอนาคต
    ที่จะมีผลต่อการเปลี่ยนแปลงทิศทางการดำเนินธุรกิจของบริษัทและกลุ่มพันธมิตร

  บริษัทกำหนดอัตราผลตอบแทนในอัตราที่ใกล้เคียงกับอัตราที่กำหนดโดยกลุ่มพันธมิตรทางการค้าซึ่งจะเป็นไปตามภาวะการแข่งขัน
  และสภาวะตลาดในขณะนั้น บริษัทมุ่งเน้นการให้บริการที่มีประสิทธิภาพ
  วางแผนเพื่อให้มีเงินทุนสนับสนุนการดำเนินธุรกิจอย่างต่อเนื่อง
  และสร้างโอกาสในการเข้าถึงแหล่งเงินทุนที่มีต้นทุนต่ำ
  ให้ความสำคัญกับการขยายพื้นที่ให้บริการอย่างทั่วถึง
  โดยคำนึงถึงศักยภาพในการให้บริการในระยะยาว

4)  ช่องทางการจัดจำหน่าย

  บริษัทดำเนินธุรกิจการให้บริการเช่าซื้อรถจักรยานยนต์ทุกชนิดทุกประเภทที่ผลิตและประกอบในประเทศไทย
  เช่น ฮอนด้า ยามาฮ่า ซูซูกิ และคาวาซากิ เป็นต้น
  ดังนั้นผู้ผลิตสินค้าที่บริษัทให้บริการสินเชื่อเช่าซื้อจึงมีหลากหลายและไม่ได้ขึ้นอยู่กับผู้ผลิตรายใดรายหนึ่งเป็นสำคัญ
  ธุรกิจของบริษัทดำเนินการในลักษณะที่เป็นสื่อกลางให้กับผู้บริโภคที่มีกำลังซื้อในระดับหนึ่งให้สามารถมียานพาหนะเป็นของตนเอง
  ด้วยการผ่อนชำระค่างวดที่เท่ากันเป็นรายเดือน
  โดยส่วนใหญ่ธุรกิจของบริษัทจะเกิดจากการที่ผู้จำหน่ายรถจักรยานยนต์
  แนะนำลูกค้าผู้ขอสินเชื่อให้กับบริษัท ดังนั้นเพื่อให้การเช่าซื้อสำเร็จลุล่วงตามวัตถุประสงค์
  บริษัทได้กำหนด “ค่าส่งเสริมการขาย”
  เพื่อเป็นเครื่องจูงใจให้ผู้จำหน่ายสินค้าจัดส่งหรือแนะนำให้ลูกค้าใช้บริการกับบริษัท
  การเปลี่ยนแปลงต่างๆ จะถูกกำหนดโดยพันธมิตรเพื่อให้เป็นไปในทิศทางเดียวกัน
  และหลีกเลี่ยงการแข่งขันระหว่างกันโดยตรง
  ซึ่งเป็นนโยบายในลักษณะที่จะประสานประโยชน์ร่วมกับทุกฝ่ายเป็นสำคัญ
  และบริษัทยึดถือเป็นหลักในการดำเนินธุรกิจ
  บริษัทเน้นการให้บริการที่ดีและการขยายพื้นที่อย่างทั่วถึง
  รวมถึงมุ่งขยายความสัมพันธ์กับผู้จัดจำหน่ายรายใหม่เพิ่มขึ้น
  โดยมิให้กระทบกระเทือนต่อความสัมพันธ์กับผู้จัดจำหน่ายที่มีอยู่เดิม
  ผู้จัดจำหน่ายที่บริษัทดำเนินธุรกิจด้วยจึงมีความหลายหลาย
  และไม่ได้ขึ้นอยู่กับผู้จัดจำหน่ายรายใดรายหนึ่งเป็นสำคัญ
  ดังนั้นจึงไม่มีผลกระทบรุนแรงต่อบริษัทแต่อย่างใด
  หากบริษัทมีเหตุต้องสูญเสียผู้จัดจำหน่ายรายใดรายหนึ่งไป
  จึงเป็นการมั่นใจได้ว่าบริษัทสามารถดำเนินธุรกิจได้เป็นอย่างดีและไม่มีปัญหาในเรื่องผลกระทบจากผู้จัดจำหน่ายรายใหญ่รายใดรายหนึ่ง

  กลุ่มลูกค้าเป้าหมายสำหรับธุรกิจเช่าซื้อรถจักรยานยนต์ ได้แก่ บุคคลธรรมดารายย่อยทั่วไป
  ซึ่งมีอาชีพรายได้มั่นคงระดับกลาง ถึงระดับล่าง เช่น ลูกจ้างโรงงาน ลูกจ้างทั่วไป
  พนักงานบริษัท และข้าราชการ เป็นต้น
  ซึ่งกลุ่มลูกค้าส่วนใหญ่จะไม่มีหลักฐานทางการเงินเพื่อใช้อ้างอิงในการขอรับบริการทางการเงินกับสถาบันการเงินอื่น
  อย่างไรก็ตามบริษัทได้จัดแบ่งลูกค้าที่ใช้บริการทางการเงินรายย่อยนี้เป็น 2 ประเภทหลักคือ

1)  กลุ่มลูกค้าที่มีเอกสารทางการเงิน

เป็นกลุ่มที่อาศัยในกรุงเทพและปริมณฑล ซึ่งเป็นผู้มีอาชีพมั่นคง มีรายได้ที่แน่นอน
สามารถตรวจสอบประวัติเครดิตจากสถาบันการเงินอื่นได้
โดยลูกค้าและผู้ค้ำประกันจะต้องมีเอกสารเพื่อประกอบการพิจารณา คือ
สำเนาบัตรประจำตัวประชาชน สำเนาทะเบียนบ้าน สำเนาสลิปเงินเดือน
พร้อมทั้งแสดงหลักฐานตัวจริงต่อเจ้าหน้าที่เพื่อใช้ประกอบการพิจารณาอนุมัติสินเชื่อเช่าซื้อรถจักรยานยนต์
อัตราส่วนของกลุ่มนี้อยู่ที่ประมาณร้อยละ 40 ของลูกค้าที่เช่าซื้อรถจักรยานยนต์

2)  กลุ่มลูกค้าที่ไม่มีเอกสารทางการเงิน

ส่วนใหญ่จะประกอบอาชีพอิสระ เช่น ค้าขาย รับเหมาทั่วไป ขับรถจักรยานยนต์รับจ้าง
การให้บริการลูกค้ากลุ่มนี้จะต้องรู้จัก และเข้าถึงลูกค้าเพื่อการตรวจสอบข้อมูลที่แท้จริง
โดยลูกค้าและผู้ค้ำประกันจะมีเอกสารเพื่อประกอบการพิจารณาคือ สำเนาบัตรประจำตัวประชาชน
สำเนาทะเบียนบ้าน พร้อมทั้งแสดงหลักฐานตัวจริงต่อเจ้าหน้าที่
และเจ้าหน้าที่สินเชื่อต้องไปตรวจสอบข้อมูลที่บ้านของลูกค้าตามที่ลูกค้าได้ให้ข้อมูลไว้
ลูกค้ากลุ่มนี้มีอัตราส่วนถึงร้อยละ 60 ของลูกค้าที่เช่าซื้อรถจักรยานยนต์

-   สภาวะการแข่งขัน

จำนวนรถจักรยานยนต์จดทะเบียนในกรุงเทพฯและปริมณฑลรายปี (คัน)

[]

ที่มา : กรมการขนส่งทางบก

ยอดการจำหน่ายรถจักรยานยนต์จะส่งผลโดยตรงต่ออุตสาหกรรมการเช่าซื้อรถจักรยานยนต์
ทั้งนี้หากพิจารณาภาวะการจำหน่ายรถจักรยานยนต์กล่าวได้ว่า
รถจักรยานยนต์ยังคงเป็นยานพาหนะที่ให้ความสะดวกสบาย และรวดเร็ว
ภายใต้ภาวะการจราจรที่หนาแน่นในเขตกรุงเทพมหานครและปริมณฑล โดยที่ระบบขนส่งมวลชนต่างๆ
ยังไม่สามารถสนองตอบตามความต้องการของประชาชนได้
ทำให้รถจักรยานยนต์ยังคงเป็นทางเลือกหนึ่งที่ใช้ในการเดินทาง หรือดำเนินธุรกิจ
ประกอบกับบริษัทผู้ผลิตรถจักรยานยนต์ได้ใช้เทคโนโลยีชั้นสูง
ในการออกแบบรถจักรยานยนต์ให้สวยงาม ทันสมัย และสะดวกสบายมากขึ้น ตัวอย่างเช่น
รถจักรยานยนต์ที่ใช้ระบบเกียร์ออโตเมติก ซึ่งผู้บริโภคก็มีการตอบสนองเป็นอย่างดี
และมีแนวโน้มเพิ่มขึ้นอย่างต่อเนื่อง ทำให้ธุรกิจเช่าซื้อรถจักรยานยนต์เป็นที่น่าสนใจในการลงทุน
จะเห็นได้จากมีผู้ประกอบการรายใหม่เข้ามาดำเนินธุรกิจให้เช่าซื้อรถจักรยานยนต์เพิ่มขึ้นหลายราย
ส่งผลให้ภาวะการแข่งขันในธุรกิจเช่าซื้อรถจักรยานยนต์มีการแข่งขันกันเพิ่มขึ้นเช่นกัน

ในปี 2555 จำนวนรถจักรยานยนต์ที่จดทะเบียนใหม่ในกรุงเทพมหานครและปริมณฑล มีจำนวน
464,230 คัน โดยเพิ่มขึ้นร้อยละ 18.77 จากปี 2554 ซึ่งมีจำนวน 390,862 คัน
จากการฟื้นตัวหลังอุทกภัยในไตรมาส 4/2554 และนโยบายต่างๆ
ของภาครัฐซึ่งกระตุ้นการใช้จ่ายของประชาชน สำหรับภาพรวมของอุตสาหกรรมรถจักรยายนต์ในปี
2556 น่าจะขยายตัวได้เล็กน้อยเมื่อเทียบกับปี 2555
ซึ่งเป็นผลมาจากนโยบายภาครัฐซึ่งมุ่งเน้นการลงทุนสาธารณูปโภคขนาดใหญ่ในประเทศ
ตลอดจนนโยบายอื่นๆ เช่น การปรับอัตราค่าจ้างขั้นต่ำ ฯลฯ
ซึ่งปัจจัยเหล่านี้น่าจะทำให้เกิดการหมุนเวียนของเศรษฐกิจ และเพิ่มกำลังซื้อให้กับประชาชนได้
แต่อย่างไรก็ตามสถานการณ์ในต่างประเทศโดยเฉพาะอเมริกาและยุโรป
ซึ่งไม่สามารถกลับสู่ภาวะปกติได้ในระยะเวลาอันสั้น
ยังคงเป็นปัจจัยที่ฉุดรั้งการเติบโตของเศรษฐกิจโลก และส่งผลกระทบถึงประเทศไทย
โดยเฉพาะอุตสาหกรรมการส่งออกซึ่งต้องมีการปรับตัวสูง

การแข่งขันในอุตสาหกรรมเช่าซื้อรถจักรยานยนต์สามารถจำแนกลักษณะของผู้ประกอบการในธุรกิจให้บริการสินเชื่อเช่าซื้อรถจักรยานยนต์ได้
2 ลักษณะดังนี้

1)  กลุ่มผู้ประกอบการที่รองรับสินค้าที่บริษัทในเครือผลิตขึ้นมาเอง เช่น
    รถจักรยานยนต์บางยี่ห้อก็จะมีบริษัทที่ทำธุรกิจเช่าซื้อรถจักรยานยนต์ให้การสนับสนุนให้เช่าซื้อรถจักรยานยนต์ยี่ห้อนั้น
    ๆ เป็นพิเศษหรือโดยเฉพาะกับลูกค้า

2)  กลุ่มผู้ประกอบการที่ไม่จำกัดการให้เช่าซื้อยี่ห้อใดยี่ห้อหนึ่งโดยเฉพาะ เช่น บริษัท กรุ๊ปลีส
    จำกัด (มหาชน) เป็นต้น

จะเห็นว่ากลุ่มผู้ประกอบการลักษณะที่ 2
ที่ไม่จำกัดการเช่าซื้อรถจักรยานยนต์ยี่ห้อใดยี่ห้อหนึ่งเป็นหลักจะมีความได้เปรียบ
และมีศักยภาพในการแข่งขันที่ดีกว่ากลุ่มผู้ประกอบการลักษณะที่ 1
เนื่องจากหากรถจักรยานยนต์ยี่ห้อนั้น ๆ
ที่ออกมาใหม่ไม่เป็นที่ยอมรับของลูกค้าหรือไม่ประสบความสำเร็จด้านการขาย
ก็ไม่ต้องรับภาระในการให้บริการ และอีกประการหนึ่งกลุ่มผู้ประกอบการลักษณะที่ 2
ยังมีอิสระในการเลือกรถจักรยานยนต์ที่เป็นที่นิยมของลูกค้าทำให้มีฐานลูกค้าที่กว้างกว่าการให้เช่าซื้อรถจักรยานยนต์ยี่ห้อใดยี่ห้อหนึ่งเป็นส่วนใหญ่

-   การจัดหาบริการ

แหล่งที่มาของเงินทุนของบริษัท ปี 2555 ปี 2554 และ ปี 2553 ประกอบด้วย

  ------------------------------------------------------ ---------- -------- ---------- -------- ---------- --------
                                                         ปี 2555              ปี 2554              ปี 2553     

                                                         ล้านบาท     ร้อยละ    ล้านบาท     ร้อยละ    ล้านบาท     ร้อยละ

  เงินเบิกเกินบัญชี                                           50.00      1.48     0          0        22.92      0.92

  เงินกู้ยืมจากสถาบันการเงิน*                                  1,721.96   51.08    884.32     39.53    1,467.59   58.59

  เจ้าหนี้การค้า                                             14.42      0.43     3.30       0.15     3.80       0.15

  รวม                                                    1,786.38   52.99    887.62     39.68    1,494.31   59.66

  ส่วนของผู้ถือหุ้น                                            1,584.92   47.01    1,349.48   60.32    1,010.56   40.34

  รวมแหล่งที่มา                                             3,371.29   100.00   2,237.10   100.00   2,504.87   100.00

  หมายเหตุ : *                                                                                               
  เงินกู้ยืมจากสถาบันการเงินเป็นเงินกู้ยืมระยะสั้นครบกำหนดใช้คืนภายใน 1                                                    
  เดือน และ เงินกู้ระยะยาวครบกำหนดใช้คืน ภายใน 3 ปี                                                                
  โดยผ่อนชำระเป็นงวดๆตามที่ระบุในสัญญาเงินกู้                                                                        
  เริ่มชำระคืนเงินต้นทุกเดือนนับจากวันเบิกถอนงวดแรก                                                                   
  ------------------------------------------------------ ---------- -------- ---------- -------- ---------- --------